
Tisztelt Képviselő-testület!

A víziközmű-szolgáltatásról szóló 2011. évi CCIX. törvény 11. §-a víziközmű-rendszerenként tizenöt éves időtávra Gördülő fejlesztési terv, ezen belül felújítási, pótlási és beruházási tervrész készítését és ezek véleményezéséről nyilatkozat kiadását írja elő. 

A felújítási és pótlási tervrész elkészítésére a víziközmű-szolgáltató, azaz esetünkben a Tiszamenti Regionális Vízművek Zrt. kötelezett, véleményezését követően a véleményezésről szóló nyilatkozatot az ellátásért felelős adja ki. 

A beruházási tervrész elkészítése az ellátásért felelős, vagyis az önkormányzat feladata, véleményezését követően az elfogadó nyilatkozatot a víziközmű-szolgáltató adja ki. 

Ezt követően a terveket a véleményekkel együtt a víziközmű szolgáltató nyújtja be a Magyar Energetikai és Közmű-szabályozási Hivatalhoz minden év szeptember 30-áig.

A Tiszamenti Regionális Vízművek Zrt. elkészítette a 2023-2037. tervezési időszakra vonatkozó Gördülő fejlesztési terv felújítási és pótlási tervrészét, amelynek véleményezését kérte, illetőleg javaslatot tett a beruházási tervrészre is. 
A terv lényegesebb pontjai:

1. Vízhálózat
Felújítások, pótlások:

· vezérlési és tároló épületgépészeti egységek felújítása,
· vízgépészeti, védőterület, riasztórendszer és kútfelújítás

· Vasút utca 86-150. szám közötti gerincvezeték szakasz cseréje 700 méter hosszban,

· Fő utca 2-142. szám közötti gerincvezeték szakasz cseréje 1500 méter hosszban.
· Gerincvezeték felújítás
· Beruházások:

·  tartalék búvárszivattyúk és frekvenciaváltók beszerzése.
· új kút létesítése, használaton kívüli kút biztonságba helyezése

· napelemes rendszer telepítése

· vízmérőórák távleolvasásos rendszer kiépítése

· diszpécser rendszer kiépítése

2. Szennyvízhálózat
Felújítások, pótlások:
· Szennyvíztelepen és szennyvízhálózaton a szennyvízszivattyúk cseréje 
· Mélylevegőztető elemek cseréje a biológiai reaktorokban A biológiai reaktorok dekanter villanymotorjainak és hajtóműveinek felújítása, szükség szerint cseréje 
· Géprács, zsírfogó, homokfogó gépészeti egységeinek felújítása  
· Légfúvó egységek felújítása, szükség szerint cseréje 
· Vezérlési rendszerek felújítása,
· Regionális szennyvízátemelők rekonstrukciós munkáinak elvégzése

· Tisztított szennyvíz új nyomvonalon történő bevezetése

Javasolom ez előterjesztett Gördülő fejlesztési terv felújítási és pótlási tervrészének jóváhagyását, valamint a beruházási tervrész elfogadását. 

Kérem az előterjesztés szíves megtárgyalását, és döntésük meghozatalát.

…/2022. (VIII. 25.) ÖKT határozati javaslat

Sülysáp Város Önkormányzatának Képviselő-testülete, mint a 11-21713-1-001-00-00 vkr. kóddal rendelkező SSP-IV megnevezésű víziközmű-rendszer ellátásért felelőse és 21-21713-1-005-00-06 vkr. kóddal rendelkező Tápió-4SZV megnevezésű víziközmű-rendszer ellátásért felelősök képviselője a víziközmű-szolgáltatásról szóló 2011. évi CCIX. törvény 11. §-a alapján 

1./ a Tiszamenti Regionális Vízművek Zrt. által a víziközmű-rendszerre vonatkozóan, a 2023-2037. tervezési időszakra elkészített Gördülő fejlesztési terv Felújítási és Pótlási tervrészének tartalmával egyetért, ezért azt jóváhagyja,

2./ a víziközmű-rendszerre vonatkozóan, a 2023-2037. tervezési időszakra előterjesztett Gördülő fejlesztési terv Beruházási tervrészét elfogadja,

3./ felkéri és meghatalmazza a víziközmű-szolgáltatót, hogy a Gördülő fejlesztési tervet, annak mindhárom tervrészét a Magyar Energetikai és Közmű-szabályozási Hivatalhoz 2022. szeptember 30-ig benyújtsa.
Határidő: azonnal

Felelős: polgármester

Sülysáp, 2022. augusztus 18.

Horinka László 

polgármester

